**ВРСТЕ РЕЧИ ( које смо учили у трећем разреду )**

Приметила сам док сам радила да , и поред допунског рада, мања група ученика има проблема код одређивања врста речи и службе речи у реченици. Сада, кад сам на боловању, реших да томе посветим још мало пажње.

НАРАВНО, У ОВО ДОПУЊАВАЊЕ ЗНАЊА МОРАЈУ СЕ УКЉУЧИТИ РОДИТЕЉИ ИЛИ СТАРИЈЕ СЕСТРЕ, БРАЋА, БАКЕ,ДЕКЕ,  ТЕТКЕ, неко ко име времена и жеље да помогне. Јер и поред великог уложеног  рада у школи и ове и прошле године, неки ученици нису успели у потпуности да савладају ово градиво. За почетак им полако прочитајте овај текст, зауставите се с времена на време да видите да ли им је јасно. Док ми, учитељи, предајемо лекцију, објашњавамо великом броју ученика, не стигнемо да приметимо у сваком тренутку предавања кад некоме нешто није јасно, а врло често, када питамо да ли су разумели градиво које смо управо предавали, сви одговоре : „ЈЕЕЕЕЕСТЕ!“  Одмах, на задатим примерима се види да то није истина, да ипак има неколико њих који нису усвојили градиво ( не желе да кажу јер се стиде, непријатно им је, мрзи их, не интересује их,мисли су им некуд одлутале или имају ко зна који  разлог ). Опет објаснимо и тај број ученика се смањи , али опет их има. Тако да вас молим, помозите својој деци да ово савладају, јер им је ово основ граматике, и тешко да ће у старијим разредима успети да науче нешто што се надограђује на ово градиво.

Врсте речи које смо учили су:

**\* ИМЕНИЦЕ**   –  властите и заједничке

**\* ГЛАГОЛИ**

\* ПРИДЕВИ – описни и присвојни

У четвртом разреду ћете допунити ваше знање о другим врстама речи и њиховим подврстама. Наравно , више пута сам их поменула онима које желе да знају више, па су они то чак и унапред савладали. Но добро , хајде да се вратимо на оно што смо започели.

**ИМЕНИЦЕ**

 ИМЕНИЦЕ су врста речи које означавају имена   бића, предмета, појава.   Значи, одговарају на питање ШТА ЈЕ ТО?

   То може бити нечије властито име, па се такве именице зову  ВЛАСТИТЕ ИМЕНИЦЕ. Нпр.:

-Јован Пантовић Јоца (име , презиме , надимак )

-Прибој ( име града)

– Србија ( име државе)

– Лунићи (име села)

– Лим (име реке)

– Потпећко језеро ( име језера)

– Јадранско море ( име мора )

– Бић (име планине)

– Европа (име континента)

– Сатурн (име планете)

итд…

Са властитим именицама имате најмање проблема.

 ЗАЈЕДНИЧКЕ ИМЕНИЦЕ означавају заједничко име за више сличних ,ствари,предмета, бића, појава…  Нпр. заједничка именица – *столица* може бити : мала, велика, дрвена , пластична, са наслоном, без наслона , на 3 или 4 ноге…. Али, у сваком случају, именица*столица*означава предмет на коме седимо, и за сваку од њих када је видимо кажемо: то је столица.

Заједничка именица- *пас*,  може да означава  малог, великог, шареног, црног, дресираног, уличног, умиљатог или бесног пса.  Име пса- *Леси* је властита именица.

заједничка именица              властита именица

крава                                    Милка

коњ                                       Пегаз

мачка                                    Мица

учитељица                          Драгана

ученик                                Славиша

научник                               Никола Тесла

сликарка                              Надежда Петровић

Имена појава: киша,магла, снег, поплава, суша, олуја, муња…. такође означавају  заједничке именице.  За већину вас је најтеже одредити именицу ако не означава властито име, име предмета или бића.  Најбоље је да се запитате **да ли та реч означава име за нешто?**Иако се то нешто не може видети, осетити, пипнути…

Ево неких именица:  друг, другарство, срећа, љубав, здравље, туга, вирус, болест, држава, ваздух, притисак, мирис, музика, тон…    Да знате за убудуће, постоји још врста именица сем ове две које смо учили: градивне, збирне, мисаоне…али, о њима ћете учити касније. Оно што је битно, је да научите да у реченици препознате именицу као врсту речи.

Задатак:

Пронађи и подвуци именице у следећим реченицама.

а) Бака Зора и деда Војин живе на Златару.

б) Мама залива руже у башти.

в) Тата орезује воћњак.

г) Сандра чита сестри лекцију из књиге.

Ако сте подвукли речи : бака, Зора, деда, Војин, Златару, мама, руже, башти, тата, воћњак, Сандра, сестри, лекцију, књиге –  ЧЕСТИТАМ, успели сте да пронађете све именице у датим реченицама. Ако нисте, морате се још мало потрудити.